b'\n_START_ARTICLE_\nMamprusiai\n_START_SECTION_\nIstorija\n_START_PARAGRAPH_\nMamprusi\xc5\xb3 sukurta valstyb\xc4\x97 Mamprugu buvo viena svarbiausi\xc5\xb3 gur\xc5\xb3 valstybi\xc5\xb3 Sudano kult\xc5\xabrin\xc4\x97je zonoje. Mamprusiai save laiko gimini\xc5\xa1kais dagombams ir nanumbams, su kuriais juos sieja bendros legendos ir prot\xc4\x97vis._NEWLINE_Mamprusi\xc5\xb3 valstyb\xc4\x97s \xc4\xafk\xc5\xabrimas siejamas su gausiomis legendomis, kurios prasideda Malio imperijoje ir pasakoja apie prot\xc4\x97vi\xc5\xb3 migracijas \xc4\xaf dabartines teritorijas apie XIV a. Mamprugu \xc4\xafk\xc5\xabr\xc4\x97jas Gbevahas (Gbewaah) su savo \xc5\xbemon\xc4\x97mis atsik\xc4\x97l\xc4\x97 i\xc5\xa1 Biu gyvenviet\xc4\x97s \xc5\xa1iaur\xc4\x97je \xc4\xaf Pusig\xc4\x85, kur \xc4\xafk\xc5\xabr\xc4\x97 Sen\xc4\x85j\xc4\x85 Dagombos karalyst\xc4\x99. Trys jo s\xc5\xabn\xc5\xabs v\xc4\x97l buvo priversti migruoti \xc4\xaf pietus. Tohagu \xc4\xafk\xc5\xabr\xc4\x97 Mamprugu karalyst\xc4\x99, kurioje konsolidavosi mamprusiai, Mantambo \xe2\x80\x93 Nanuno karalyst\xc4\x99, kurioje konsolidavosi nanumbai, o Sitobu \xc4\xafsitvirtino dabartin\xc4\x97je dagomb\xc5\xb3 teritorijoje ir \xc4\xafk\xc5\xabr\xc4\x97 Dagbono karalyst\xc4\x99._NEWLINE_I\xc5\xa1 \xc5\xa1i\xc5\xb3 trij\xc5\xb3 karalys\xc4\x8di\xc5\xb3 Mamprugu laikoma svarbiausia, centrine vis\xc5\xb3 g\xc5\xabr\xc5\xb3 taut\xc5\xb3 karalyste, o j\xc5\xb3 valdovas, tituluojamas najiriu labai da\xc5\xbenai konsultuodavo gretim\xc5\xb3 karalys\xc4\x8di\xc5\xb3 (Dagbono, Mosi\xc5\xb3 valstybi\xc5\xb3) valdovus._NEWLINE_Mamprugu teritorija ap\xc4\x97m\xc4\x97 ne tik pa\xc4\x8di\xc5\xb3 mamprusi\xc5\xb3 etnines teritorijas, bet vis\xc4\x85 teritorij\xc4\x85 \xc5\xa1iaur\xc4\x97s ryt\xc5\xb3 Ganoje, kur dabar gyvena kusasiai, farefare, mobai. Karalyst\xc4\x99 sudar\xc4\x97 4 didel\xc4\x97s sritys, kurios tik nominaliai pripa\xc5\xbeino Mamprugu valdovo vald\xc5\xbei\xc4\x85, ir jai nebuvo b\xc5\xabdinga tokio lygio centralizacija, kaip jos kaimyno Dagbono atvejui. Karalyst\xc4\x97s istorija yra ma\xc5\xbeai \xc5\xbeinoma, ta\xc4\x8diau jos stipryb\xc4\x99 pirmiausia l\xc4\x97m\xc4\x97 ne karin\xc4\x97 galia, o jos valdov\xc5\xb3 statusas ir autoritetas kit\xc5\xb3 gur\xc5\xb3 taut\xc5\xb3 tarpe._NEWLINE_Valdant britams, mamprusi\xc5\xb3 monarchija buvo i\xc5\xa1laikyta.'